रूस के लिए मुसीबत बना ड्रोन वारफेयर; क्या है यूक्रेन की स्ट्रैटजी
Russia-Ukraine Drone Warfare -  How Ukraine is Outsmarting Russia's Powerful Defense System कोशिश की जा रही है कि बेहद कम लागत वाले ड्रोन को मार गिराने के लिए रूस इलेक्ट्रॉनिक एंटी-ड्रोन इक्विपमेंट्स के साथ महंगी मिसाइलों का इस्तेमाल करने पर मजबूर हो।
रूस की राजधानी मॉस्को में 30 जून को 8 ड्रोन अटैक हुए। रूस के इलेक्ट्रॉनिक वारफेयर से 3 ड्रोन्स अपना नियंत्रण खो बैठे और दो इमारतों से जा टकराए। इसके अलावा बाकी 5 ड्रोन्स को जमीन से हवा में मार करने वाली पैंट्सिर-एस मिसाइल से मार गिराया गया।
इससे पहले 3 मई को रूसी राष्ट्रपति पुतिन के घर क्रेमलिन पर 2 ड्रोन से अटैक किया गया था। यूक्रेन का कहना है कि इस हमले में हमारा कोई हाथ नहीं है, लेकिन हमें इसे देखने में बहुत खुशी मिली। हम उम्मीद करते हैं कि आगे इस तरह के ज्यादा से ज्यादा हमले होंगे।
भास्कर एक्सप्लेनर में जानेंगे कि दुनिया का सबसे पावरफुल डिफेंस सिस्टम होने के बावजूद ड्रोन अटैक से रूस परेशान क्यों हैं? क्या है ड्रोन वारफेयर और इसके इस्तेमाल की पूरी कहानी…
सस्ते ड्रोन को गिराने के लिए महंगी मिसाइल का इस्तेमाल
कोशिश की जा रही है कि बेहद कम लागत वाले ड्रोन को मार गिराने के लिए रूस इलेक्ट्रॉनिक एंटी-ड्रोन इक्विपमेंट्स के साथ महंगी मिसाइलों का इस्तेमाल करने पर मजबूर हो।
सबसे सुपीरियर एयर डिफेंस सिस्टम में शामिल रशियन S-400 की एक यूनिट की कीमत करीब 7000 करोड़ रुपये है। एक यूनिट में 16 लॉन्चिंग व्हीकल्स होते हैं। हर एक व्हीकल पर दो बड़ी और दो छोटी मिसाइल होती हैं।
वहीं यूक्रेन जिन सस्ते ड्रोन का इस्तेमाल कर रहा है, उनकी कीमत चंद लाख रुपये है। जैसे DJI क्वावकॉप्टर मैविक की कीमत महज 2 लाख रुपये है। यूक्रेन इस ड्रोन का इस्तेमाल कर रहा है। एक अमेरिकी F-35 की कीमत (110 मिलियन डॉलर) में 55 हजार ऐसे ड्रोन आ सकते हैं।
ऊपर से डिफेंस सिस्टम में शामिल इन मिसाइल का प्रोडक्शन रेट भी बेहद कम है। फिलहाल रूस ऐसी 40 मिसाइल प्रतिमाह ही बना सकता है।
यूक्रेन काउंटर अफेंसिव की बड़ी कार्रवाई की तैयारी कर रही है। ऐसे में यूक्रेन के लिए यह जरूरी हो जाता है कि वह रूस के एयर डिफेंस को इस कार्रवाई से पहले बेहद कमजोर कर दे।
ड्रोन हमले की दूसरी बड़ी वजह साइकोलॉजिकल वारफेयर भी है। दरअसल ड्रोन हमलों से जितना जान-माल का नुकसान हुआ, उससे ज्यादा असर रूसी लोगों के दिलो-दिमाग पर हुआ। रशियन पैरामिलिट्री एक्सपर्ट आइगिर गिर्किन के हवाले से न्यूयॉर्क टाइम्स लिखता है, 'रूसी लोगों के सामने इस जंग की शुरुआत महज ‘स्पेशल मिशन’ के तौर पर हुई थी। अब यह जंग उनकी जेब से होते हुए उनके दरवाजों तक आ पहुंची है।'
यूक्रेन जंग में हाईलाइट हुआ एंटी-ड्रोन वारफेयर
यूक्रेन युद्ध में रूस भी बड़े पैमाने पर ड्रोन का इस्तेमाल कर रहा है। उसने स्वदेशी ड्रोन्स के अलावा, ईरान में बने शाहेद-136 ड्रोन का इस्तेमाल किया। वहीं यूक्रेन पश्चिमी देशों से सहायता प्राप्त ड्रोन्स से जंग लड़ रहा है।
वारफेयर एक्सपर्ट वाटलिंग और रेनॉल्ड्स के मुताबिक यूक्रेन में अगर 10 किलोमीटर चौड़ाई का कोई मोर्चा बना होता है, तो आमतौर पर वहां 25 से 50 UAV यानी अनमैन्ड एरियल व्हीकल्स तैनात होते हैं।
बड़ी संख्या में दोनों देश इनका इस्तेमाल कर रहे हैं, इसलिए इलेक्ट्रॉनिक डिफेंस के मोर्चे पर भी दोनों देश, खासतौर पर रूस अपनी तैयारियां पुख्ता कर रहा है। इलेक्ट्रॉनिक तरीकों का इस्तेमाल कर, इन्हें गिराने की कीमत को कम किया जा रहा है। एयर डिफेंस मिसाइलों का इस्तेमाल काफी महंगा पड़ता है। यूक्रेन में एंटी ड्रोन वारफेयर में मोटे तौर पर इन तरीकों को यूज में लाया जा रहा है-
आज ड्रोन का कई तरीकों से जंग में इस्तेमाल हो सकता है। जैसे- 
1) इंफॉर्मेशन इकट्ठा करने के लिए: यह ड्रोन का सबसे पारंपरिक काम है।
2) हवाई हमलों के लिए: तुर्की का बायराकतार टीबी2 हमलों के लिए चर्चित ड्रोन है। अमेरिका के हेलफायर मिसाइल युक्त प्रिडेटर और रीपर ड्रोन भी इसके अच्छे एग्जांपल हैं।
3) रसद आपूर्ति मेंः कई बार युद्ध में सेना की किसी टुकड़ी की सड़क मार्ग से लॉजिस्टिक्स से संबंध कट जाता है। दूरदराज या दुर्गम इलाकों में भी सामान भेजने के लिए ड्रोन का इस्तेमाल हो रहा है। लद्दाख की कुछ जगहों पर भारतीय सेना इनका शुरुआती इस्तेमाल कर रही है।
4) माइन्स को क्लियर करने मेंः माइन फील्ड्स में ड्रोन से विस्फोट कराकर इन्हें क्लियर जाता है।
आर्म्ड कॉन्फ्लिक्ट में कब-कहां हुआ ड्रोन्स का इस्तेमाल
ड्रोन स्ट्रैटजी में कहां है भारत
भारत को भी हाल में पाकिस्तान की तरफ से ड्रोन संबंधी समस्याओं को झेलना पड़ा है। पाकिस्तान से अब आतंकियों को ड्रोन के जरिए हथियार भेजना आसान हो गया है। फिर स्मगलर्स भी नशीले पदार्थों को पंजाब के इलाके में सीमापार भेजने के लिए इनका इस्तेमाल करते हैं।
भारतीय सेना ने हाल में एंटी-ड्रोन स्पूफर्स और जैमर्स को भी जम्मू और पंजाब बॉर्डर पर लगाया है। ताकि पाक के आंतकी समूहों से आने वाले ड्रोन्स को मार गिराया जा सके।
अब ड्रोन भविष्य का नहीं, बल्कि आज का हथियार है। कम से कम यूक्रेन युद्ध के बाद यह तो साफ हो गया है कि आगे जंगों में इनका जबरदस्त इस्तेमाल होगा। अब मिसाइल ग्रुप, आर्टिलरी की तरह इलेक्ट्रॉनिक वारफेयर भी इंटीग्रेटेड वारफेयर की एक ब्रॉन्च है। ऐसे में हर मॉडर्न फोर्स को खुद को ड्रोन वारफेयर में तैयार रखना जरूरी हो जाता है।